MEIBC: Solidariteit verwelkom finale Seifsa-aanbodArgieffoto (Foto: MEIBC, Facebook) Solidariteit het vandag die Federasie van Staal- en Ingenieursbedrywe van Suid-Afrika (Seifsa) se finale loonaanbod verwelkom. Die nuutste loonaanbod behels ŉ driejarige loonooreenkoms wat wissel tussen 8% en 10% vir werknemers op verskillende loonkoerse. Volgens Marius Croucamp, hoof van die metaal- en ingenieursbedryf by Solidariteit, sal die finale loonaanbod hopelik ŉ einde aan die drie weke lange staking in die bedryf bring. “Ons meen die nuutste aanbod deur Seifsa is billik en ons is oortuig daarvan dat ons lede dit ook sal verwelkom,” het Croucamp gesê. Croucamp het bygevoeg dat die Nasionale Werkgewersorgansasie van Suid-Afrika (Neasa) ŉ finale algehele loonverhoging van 8% vir sy werknemers aangebied het. “Ons meen hierdie aanbod is gunstig aangesien dit bo die huidige inflasiekoers is. Ons is positief dat ons lede dit ook in hierdie lig sal sien,” het Croucamp gesê. Croucamp meen dit is in die bedryf se beste belang dat vakbonde die finale aanbod deur werkgewers aanvaar en dat werksaamhede in die bedryf weer so spoedig moontlik hervat moet word.